તેમણે જણાવ્યું હતું કે વિદ્યાભારતી સંસ્થાની અંદાજે પ૦૦ જેટલી શાળાઓમાં અંદાજે આઠ હજાર શિક્ષકો અને દોઢથી બે લાખ વિદ્યાર્થીઓ છે. આ તમામ સંસ્થાઓ અને તેના વિદ્યાર્થીઓ પણ રામમંદિર નિર્માણ ઝુંબેશમાં જોડાશે. લલીત મહેતાએ જણાવ્યું હતું કે રામમંદિર નિર્માણ અયોધ્યામાં થવું જોઇએ તેવું અમો અને અમારા સાથીઓ દ્રઢ પણે માને છે. આગામી લોકસભાની ચૂંટણીમાં ભાજપ માટે તારણહાર બનનાર રામમંદિરનો મુદો બરાબર ચૂંટણી સમયે જ ચગાવવામાં આવી રહ્યો છે ત્યારે સંઘના સૌથી મજબૂત કેન્દ્ર રાજકોટથી આ ઝુંબેશનો જાહેર પ્રારંભ થઇ રહ્યો છે. એ સૂચક છે. વડાપ્રધાન નરેન્દ્ર મોદીને જાહેર જીવનની પ્રથમ ચૂંટણી લડવાની હોય કે સંઘના કોઇ મોટા કાર્યક્રમ હોય રાજકોટ હંમેશા મહત્ત્વનું કેન્દ્ર રહ્યું છે. સંઘ ભાજપના માનીતા શહેર તરીકે ફરી એક વખત રાજકોટથી મંદિર ઝુંબેશ શરૂ થાય છે એ સૂચક બાબત છે.